SPRÁVA ZO ZAHRANIČNEJ PRACOVNEJ CESTY č.      / 2018

1.  Účastník ZPC:
Monika Bideau Repčíková. 
Centrum vedecko-technických informácií SR, Lamačská cesta 8/A, 811 24 Bratislava, 
Styčná kancelária SR pre výskum a vývoj v Bruseli (SLORD), 
Odborná poradkyňa pre vedu a výskum, 
anglický, francúzsky, nemecký, český 

2.  Zahraničná pracovná cesta:
Belgické kráľovstvo, 03.12 (00:01) - 21.12 (20:40)
Zahraničná pracovná cesta prerušená v dňoch: -

Styčná kancelária SR pre výskum a vývoj v Bruseli, cestovné a pobytové náklady hradené CVTI SR

3.  Rámcový program pobytu:
Program zahraničnej pracovnej cesty sa v marci 2018 riadil základnými dokumentmi – Štatútom Styčnej kancelárie pre výskum a vývoj v Bruseli a Plánom činnosti Styčnej kancelárie SR pre výskum a vývoj v Bruseli na rok 2018. Od toho sa odvíjali aktivity, ktoré som v rámci pobytu uskutočňovala.
Pre lepšiu čitateľnosť sú aktivity rozdelené do 4 podskupín :
1. Participácia na informačných, poradenských, školiacich a podporných aktivitách kancelárie SLORD v oblasti výskumu a vývoja
2. Vykonávanie informačnej činnosti a komunikácia s relevantným segmentom vedeckej komunity a podnikov
3. Organizovanie stretnutí, konferencií, seminárov a iných podujatí
4. Stručný priebeh rokovaní, resp. študijného pobytu

1. Participácia na informačných, poradenských, školiacich a podporných aktivitách kancelárie SLORD v oblasti výskumu a vývoja
1.1 Informačné podujatie IGLO Open: "Exchange on future perspectives of the Science Advice Mechanism (SAM)"
Dňa 3. decembra 2018 sa uskutočnilo zasadnutie v rámci skupiny IGLO (Informal Group of Liaison Offices) Open. Témou prednášky a diskusie bolo fungovanie a budúca perspektíva vedeckého poradného orgánu Európskej komisie, tzv. Science Advice Mechanism. Rečníkom bol prof. Rolf-Dieter Heuer, ktorý je jedným zo siedmich radcov tohto poradného orgánu.

Poradný vedecký orgán SAM je činný od roku 2015 a poskytuje nezávislú vedeckú poradnú činnosť pre vytváranie politík EÚ v oblasti výskumu a inovácií. Tvorí ju 7 osôb, uznávaných odborníkov vo svojej vedeckej oblasti, ktorý sú nominovaní na obdobie 5 rokov. Sú selektovaní pomocou tzv. Identification Commitee a následne fungujú ako samostatný orgán, ktorý si volí svojho predsedu a prijíma vlastné interné pravidlá. Členovia orgánu pracujú horizontálnym spôsobom, t.j nie sú viazaní výhradne na svoju vlastnú vedeckú oblasť.

SAM môže poskytnúť svoju expertízu po 1) na základe požiadavky Európskej komisie alebo 2) na základe vlastnej iniciatívy.

Pri príprave analýz používa SAM výhradne verejne dostupné zdroje a opiera sa o svoje pracovné skupiny. V podpornom tíme SAM pracuje približne 15 – 20 zamestnancov. SAM taktiež veľmi úzko spolupracuje s organizáciou SAPEA (Science Advice for Policy by European Academies).  

2. Vykonávanie informačnej činnosti a komunikácia s relevantným segmentom vedeckej komunity a ďalších inštitúcií/organizácií
2.1 Prevádzkovanie informačného portálu
V priebehu mesiaca december 2018 boli na webovej stránke SLORD zverejnené aktuality, plánované podujatia a odporúčania z oblasti výskumu a inovácií v EÚ. Pravidelne bol aktualizovaný aj profil SLORD na Facebooku. Taktiež bol pripravený newsletter, ktorý bol adresovaný približne 2.300 kontaktom z prostredia slovenskej vedy, výskumu a inovácií. 
2.2 Komunikácia s relevantným segmentom vedeckej komunity a ďalších inštitúcií/organizácií
Dialóg s nasledovnými osobami, resp. inštitúciami: 
1.	s národnými delegátmi a národnými kontaktnými bodmi pre programové výbory rámcového programu pre výskum a inovácie Horizont 2020;
2.	so Stálym zastúpením SR pri EÚ, predovšetkým so zástupcami pre výskum a vývoj a vysokoškolské vzdelávanie;
3.	s inštitúciou SAAIC, s cieľom zintenzívniť komunikáciu so slovenskou verejnosťou o iniciatívne siete európskych univerzít;
3. Organizovanie stretnutí, konferencií, seminárov a iných podujatí
V prvej polovici mesiaca december 2018 sa uskutočnili nasledovné podujatia organizované kanceláriou SLORD.
1. V4 tréning pre projektových manažérov, ktorý sa konal v dňoch 5. - 7. decembra 2018 v Bruseli. Organizátormi podujatia sú styčné kancelárie pre výskum a vývoj z SR, CZ a PL a SZ HU pri EÚ v Bruseli. Tréningu sa zúčastnilo 35 účastníkov (7 účastníkov zo Slovenska) z krajín V4, LT, CY a SI. Zo Slovenska sa zúčastnilo 7 účastníkov. 
Spoločným cieľom týchto subjektov je zvyšovanie národnej účasti v európskych programoch pre výskum, vývoj a inovácie a zviditeľnenie regiónu v Bruseli. Školenie projektových manažérov bude nasledované ďalšími spoločnými aktivitami v roku 2019. Cieľom školenia bolo zvýšiť odborné kapacity projektových manažérov poskytnutím informácií s pridanou hodnotou z Bruselu a rozšíriť tak ich povedomie o politickom kontexte európskeho výskumu a o programoch a iniciatívach, ktoré presahujú rámcový program Horizont 2020. 

Vďaka organizácii môžu účastníci absolvovať intenzívny trojdňový program, ktorý zahŕňal ako rečníkov z Európskej komisie, tak aj celý rad prezentácií od expertov so skúsenosťami z praxe. Zástupcovia Komisie vo svojich príspevkoch hovorili napríklad o funkcii európskych výkonných agentúr, otvorenom prístupe k výskumným dátam, komunikácii a šírení výsledkov projektov, auditoch projektov H2020 a nástrojoch Európskeho výskumného priestoru, či o možnostiach využitia ďalších iniciatív, akými sú spoločné podniky, partnerstvo verejného sektora, iniciatívy spoločného programovania alebo EIP. Odborníci so znalosťou bruselského prostredia a zástupcovia belgických inštitúcií potom napríklad zdieľali svoj pohľad do procedúry komitológie, tvorby pracovných programov a profesionálneho lobingu, stratégie pre rozvoj ľudských zdrojov alebo sa podelili o svoje skúsenosti s hodnotením projektov Horizont 2020. Program školenia takisto zahŕňal aktuality európskej výskumnej politiky zamerané okrem iného na prvé odporúčania k podobe deviateho rámcového programu pre výskum a inovácie (Horizon Europe) a nechýbala ani informatívna sekcia venovaná dopadom Brexit-u.

Ďalšie školenie projektových manažérov krajín Vyšehradskej štvorky sa bude konať na jar 2019. Po skončení tréningu bola od všetkých účastníkov zozbieraná spätná väzba v podobe hodnotiacich hárkov, ktorá bola spracovaná a na základe ktorej budú V4 styčné kancelárie vylepšovať tréningy do budúcna.
2. Prednáška s MUDr. Richardom Imrichom, DrSc. sa uskutočnila dňa 12.12.2018. Cieľom podujatia bolo predstaviť výskum liečby vzácnych chorôb na Slovensku. Organizátorom podujatia je kancelária SLORD v spolupráci so Stálym zastúpením SR pri EÚ v Bruseli. Cieľom bolo predstaviť vynikajúceho slovenského vedca a jeho výskum populárnou formou. Tentokrát bol naším hosťom doc. MUDr. Richard Imrich, DrSc., ktorý v súčasnosti pôsobí ako riaditeľ Národného ústavu reumatických chorôb v Piešťanoch. 

Témou prednášky boli zriedkavé choroby s dôrazom na alkaptonúriu (AKU). Hoci ochorenia nazývame zriedkavé, postihujú okolo 6-8% európskej populácie, čo znamená, že máme v EÚ zhruba 30 miliónov pacientov s nejakým typom zriedkavého ochorenia. Alkaptonúria, ako jedna z približne 7000 zriedkavých ochorení, má najväčší výskyt práve na Slovensku, a to konkrétne v oblasti Čadce, Oravy a Kysúc. Európsky projekt DevelopAKUre financovaný z FP7, do ktorého je doc. Imrich priamo zapojený, však pomáha vyvíjať vhodnú liečbu pre AKU pacientov a pomáhať redukovať symptómy ochorenia.
Prednášky sa zúčastnilo 32 osôb, z toho 12 slovenskej a 20 inej národnosti.

4. Stručný priebeh rokovaní, resp.  študijného pobytu:
Pre lepšiu prehľadnosť sú aktivity v kapitole 4 rozdelené na dve časti – Konferencie, semináre, workshopy, podujatia a stretnutia. Pri všetkých je uvádzaný dátum, čas a miesto konania, ako aj účastníci, a to tak za SLORD, ako aj za partnerov. Zápisy zo všetkých relevantných verejných podujatí sú priebežne zverejňované na webe SLORD a dostupné všetkým záujemcom. 

Konferencie, semináre, podujatia

				November 2018		
Dátum	Čas	Miesto	Účastník (SLORD)	Účastníci	Podujatie	
4.12.2018	12:00-  13:30	Európsky parlament
	Monika Bideau Repčíková, 	Zástupcovia ČŠ, predstavitelia miest a obcí, EK, akadémie a odborných platforiem	Scaling Up the Green Innovations (Ekologické verejné obstarávanie)	
5.12.2018 – 7.12.2018	09:00 – 16:00	SZ HU pri EÚ, KOWI 	Monika Bideau Repčíková, AK, TL	Zástupcovia ČŠ, EIT, akadémie a odborných platforiem	V4 tréning pre projektových manažérov

	
12.12.2018	18:30 – 20:00	SZ SR pri EÚ	Monika Bideau Repčíková, AK, TL	Bruselská vedecko-výskumná komunita 	Večer s vedou s MUDr. Richardom Imrichom, DrSc	
18.12.2018	10:30- 13:30	Hotel Thon Brusel	Monika Bideau Repčíková, 	Zástupcovia akademickej a vedeckej obce, EK 	Informačný deň k Sieti európskych univerzít (European University Network)	

Stretnutia a rokovania

November 2018	
Dátum	Čas	Miesto	Účastník (SLORD)	Účastníci	Téma stretnutia	Záznam	
03.12.2018	15:00- 16:30	KOWI 
	Monika Bideau Repčíková 	Zástupcovia siete IGLO, Prof. Rolf-Dieter Heuer	IGLO Open 	European Commission’s group of Scientific Advisors (SAM)	
13.12.2018	10:00-11:30	CZELO	Monika Bideau Repčíková, AK, TL	Zástupcovia styčných kancelárií (CZELO, PolSCA) a SZ HU pri EÚ v Bruseli	V4 Raňajky	Vyhodnotenie V4 tréningu pre projektových manažérov, rokovanie o nasledujúcom V4 tréningu, plánovanie ďalších spoločných aktivít, výmena informácií	
14.12.2018	10:00 -12:00	UKRO	Monika Bideau Repčíková 	Zástupcovia IGLO FP Implementation WG, EK	IGLO FP Implementation WG	Miesto spoločenských a humanitných vied v programe Horizon 2020	

5.  Odporúčané závery
1.	Podpora výskumu v oblasti umelej inteligencie. Európska komisia ako súčasť svojej stratégie týkajúcej sa umelej inteligencie prijatej v apríli 2018 predstavila dňa 7.12.2018 koordinovaný plán, ktorý vypracovala s členskými štátmi na podporu rozvoja a využívania umelej inteligencie v Európe. Tento plán obsahuje spoločné opatrenia v záujme užšej a účinnejšej spolupráce medzi členskými štátmi, Nórskom, Švajčiarskom a Komisiou v štyroch kľúčových oblastiach: zvýšenie investícií, sprístupnenie väčšieho objemu údajov, podpora talentov a zabezpečenie dôvery. Na to, aby sa Európa stala popredným svetovým regiónom v oblasti rozvoja a zavádzania modernej, etickej a bezpečnej umelej inteligencie, je nevyhnutná silnejšia koordinácia. Zástupcovia členských štátov, Nórska, Švajčiarska a Komisie identifikovali na vzájomných stretnutiach v priebehu posledných šiestich mesiacov synergie a spoločné akcie, ktoré odteraz budú každoročne opätovne posudzovať a aktualizovať. Za prioritné označili oblasti verejného záujmu, ako je zdravotná starostlivosť, doprava a mobilita, bezpečnosť či energetika
2.	Zvýšiť informovanosť slovenskej akademickej obce vzniknutej iniciatíve sietí európskych univerzít (European University Network), ktorá ponúka jedinečnú možnosť vytvoriť ustálené partnerské zväzky medzi európskymi univerzitami s cieľom prepájať akademickú, výskumnú a inovačnú sféru. Program spadá pod záštitu DG EAC. V prvej, pilotnej, a druhej fáze projektu bude vybraných 6 konzorcií a v ďalších fázach sa tento počet navýši. Vo výbere projektov je zohľadnené aj geografické rozloženie partnerských univerzít, a preto sú šance slovenských univerzít sú značne vysoké, pokiaľ by začali proaktívne vyhľadávať možné konzorciá. Za týmto účelom je taktiež vhodné pohybovať sa v rôznych druhoch univerzitných asociácií (napr. EUA, LERU, Coimbra Group, The Guild a pod.).
3.	Európska komisia aktuálne hľadá kandidátov do vedeckej rady Európskej rady pre výskum (European Research Council - ERC). Členov vedeckej rady ERC vymenúva Komisia na základe odporúčaní Identifikačného výboru. Identifikačný výbor teraz požiada hlavné organizácie zastupujúce európsku výskumnú komunitu o nomináciu vhodných kandidátov prostredníctvom konzultačných listov. Víta však aj návrhy iných organizácií zastupujúcich európsky výskum. Termín na predloženie nominácií je 14. január 2019.
4.	Venovať zvýšenú pozornosť grantovej schéme EIT (European Institute of Innovation & Technology), predovšetkým novým tematickým Knowledge and Innovation Communities (KICs), ktoré boli oznámené dňa 5.12.2018 : EIT Urban Mobility a EIT Manufacturing. V novej znalostnej a inovačnej komunite EIT Manufacturing má SR aktuálne dvoch úspešných partnerov. Z hľadiska slovenského výskumu odporúčam zamerať sa na EIT Food, ktoré ponúka Slovensku zaujímavé možnosti v oblasti poľnohospodárskeho výskumu.
5.	Zvýšiť pozornosť pre výskum kvantových technológií na Slovensku: nová iniciatíva The Quantum Flagship (Kvantový flagship) v programe Vznikajúce technológie a technológie budúcnosti (FET) bola spustená dňa 29. októbra 2018 vo Viedni a poskytne nové možnosti pre excelentné výskumné organizácie venujúce sa výskumu kvantových technológií. Jedná sa o jednu z najambicióznejších dlhodobých iniciatív EK v oblasti výskumu a inovácií s rozpočtom 1 mld. EUR na obdobie 10 rokov. Cieľom iniciatívy je zapojiť širokú výskumnú komunitu v oblasti kvantových technológií, s viac ako 5000 výskumníkmi z akademického a priemyselného sektora. V prvej, 3-ročnej fáze, bolo vybraných 20 projektov z celkovo 140 návrhov s celkovým prideleným rozpočtom 132 mil. €. Hlavnou úlohou iniciatívy je využiť výsledky výskumu kvantovej fyziky v laboratóriách a nájsť im komerčné uplatnenie na trhu. Kvantové technológie patria k strategickým záujmom európskeho výskumu. V súčasnosti európske krajiny v rozsiahlej miere investujú do svojich národných platforiem pre výskum kvantových technológií. Existencia národnej platformy je základným predpokladom každej krajiny, ktorá má ambície zapojiť sa do Kvantového flagshipu. V mnohých európskych krajinách sú vytvorené špecializované výskumné programy, do ktorých investujú značné finančné prostriedky. Pre ilustráciu, krajiny ako DK, DE, UK či NL investovali každá viac než 300 mil. € a susedné HU 10 mil. € (údaje k roku 2017).
6.	EÚ Batériová aliancia. Nová iniciatíva v oblasti Vznikajúcich technológií a technológií budúcnosti (FET) pod názvom FET Flagship on advanced battery technologies je momentálne vo fáze prípravy a bude spustená v roku 2020. Cieľom iniciatívy je podporiť dlhodobý výskum vyspelých batériových technológií pre obdobie po roku 2025. Iniciatíva vytvorí vysokovýkonné, inteligentné a udržateľné batériové technológie. Odporúčam sledovať vývoj tejto iniciatívy a šíriť povedomie v relevantnej vedeckej komunite.
6. Prehľad prinesenej dokumentácie a miesto jej uloženia
Prezentácie z podujatí a pracovných skupín sú priebežne zverejňované na webe SLORD. Publikácie a materiály z podujatí vo fyzickej forme sú umiestnené v príručnej knižnici SLORD a sú k dispozícií prípadným záujemcom. 

7.   Osobitne vyhodnotený očakávaný prínos ZPC
-

8.    Spôsob zverejnenia výsledkov ZPC, prenos získaných informácií
podľa charakteru a potreby

Súhlasím so zverejnením správy na internete

Správu vypracoval: Monika Bideau Repčíková     	                             .....................................
Dátum: 6.12.2018
								
Správu schválil:  prof. RNDr. Ján TURŇA, CSc., generálny riaditeľ  ......................................